Komitee aangestel vir Covid-19-korrupsiePres. Cyril Ramaphosa (Foto: Kopano Tlape/GCIS) Pres. Cyril Ramaphosa het ŉ komitee van ministers aangestel om bewerings van korrupsie, wat met die land se reaksie op die koronavirus-pandemie verband hou, te ondersoek. Die komitee, onder leiding van Ronald Lamola, minister van justisie en korrektiewe dienste, sal bewerings van korrupsie ondersoek in die aanskaffing van goedere en dienste in reaksie op die Covid-19-pandemie. Dit sluit die aanskaffing van persoonlike beskermingstoerusting (PPE) in. “Om die komitee te ondersteun in sy assessering van alle Covid-19-verwante aanskaffing, het president Ramaphosa alle ministers en premiers versoek om inligting te verskaf oor die maatskappye en besonderhede van tenders en kontrakte wat toegeken is by nasionale staatsdepartemente, provinsiale regerings en staatsbeheerde entiteite tydens die nasionale ramptoestand,” het Tyrone Seale, waarnemende woordvoerder vir die president, in ŉ verklaring gesê. Die president het opdrag gegee dat die inligting dringend vandeesweek nog aan die komitee ministers verskaf moet word. Die komitee sal dan ŉ omvattend verslag voorberei wat die president as openbare inligting bekend sal maak. Die ministeriële komitee bestaan uit die minister van justisie en korrektiewe dienste [Ronald Lamola] as voorsitter, die minister in die presidensie [Jackson Mthembu], die minister van finansies [Tito Mboweni], die minister van polisie [Bheki Cele], die minister van staatsdiens en administrasie [Senzo Mchunu] en die minister van samewerkende regering en tradisionele sake [dr. Nkosazana Dlamini-Zuma]. “Dit benadruk die vasberadenheid van die president, soos genoem in ŉ toespraak op 23 Julie 2020, dat daar nie enige diefstal, vermorsing of wanbestuur van staatsgeld moet wees terwyl die land Covid-19 probeer bekamp nie. Die president het gewaarsku dat gevolge vir diegene wat die wet oortree, of hulle staatsamptenare of in die privaat sektor is, baie ernstig sal wees,” het Seale bygevoeg. “Die mense van Suid-Afrika verdien niks minder nie as volle aanspreeklikheid van diegene wat gekies is en aangestel is om hulle te dien.” Die kabinet ondersteun ook ander maatreëls om korrupte aktiwiteit op te spoor, insluitend magtiging aan die Spesiale Ondersoekeenheid (SOE) om enige onwettige en onbehoorlike gedrag te ondersoek in die aanskaffing van enige goedere of dienste.